[{"text_idx": "#000000", "text": "Musta pa\u0308ssiku ehk rahvakeeli kaseka\u0308sna korjamine ja kasutamine"}, {"text_idx": "#000001", "text": "Kaseka\u0308sn, puuseen, pa\u0308ssik, chaga (\u0447\u0430\u0433\u0430 \u2013 vene k)"}, {"text_idx": "#000002", "text": "Must pa\u0308ssik on taelikuliste sugukonda kuuluv puuseen, mis kasvab vanemates veidi soostunud metsades kasetu\u0308vedel. Ta on seest roostepruuni va\u0308rvi ja pealt katab teda must krobeline pind. Ta vo\u0303ib kaaluda 3\u20135 kg. Teda on aegade jooksul kasutatud ravi- vo\u0303i tervist tugevdava joogi valmistamisel. Seen on maailmas esikohal antioksu\u0308dantide sisalduse poolest. Must pa\u0308ssik on ta\u0308nu oma raviomadustele olnud hinnatud nii farmakoloogias kui ka rahvameditsiinis. Ka\u0308esolev sissekanne keskendub rahvapa\u0308rasele kasutusele."}, {"text_idx": "#000003", "text": "Musta pa\u0308ssiku korjamine on keeruline, sest ta kinnitub ko\u0303vasti puutu\u0308vele. Tema korjamisel ja tarvitamisel on mitu olulist reeglit, mis on kandunud vanemast ajast ta\u0308napa\u0308eva. Korjamise aega on kirjeldatud mitmeti ja ajast oleneb ka korjamise ho\u0303lpsus. On ra\u0308a\u0308gitud, et korjamise aeg on su\u0308gis, kui muud olulised to\u0308o\u0308d tehtud ja puud raagus, kuna siis on parem seent tu\u0308vedel ma\u0308rgata. Korjati ka talvel, sest siis oli po\u0303hiline metsato\u0308o\u0308de aeg ja raie ka\u0308igus saadi enamik vajaminevast seenekogusest. Seent pidi korjama ainult elusalt puult, sest surnud puul olnud seenel puudub raviomadus. Kui kasvavalt puult seent korjati, ei tohtinud tu\u0308ve vigastada. Seene vo\u0303tmisel on olnud uskumus, et seda ei tohi vo\u0303tta metallist esemega, sest siis kaob seene mo\u0303ju a\u0308ra. Seepa\u0308rast pidi olema puust haamer, roigas vo\u0303i puust kiil, millega seent puu ku\u0308ljest lahti taoti vo\u0303i kangutati. Taimetargad on ka va\u0308itnud, et seene vesileotis vo\u0303i keedus ei tohi metalliga kokku puutuda, sest seenes olevad ained reageerivad metalliga ja seega muutub joogi keemiline koostis."}, {"text_idx": "#000004", "text": "Oluline on korjatud seene o\u0303ige kuivatamine, mis peaks toimuma saunas 35\u201350 kraadi juures vo\u0303i pa\u0308ikese ka\u0308es. Seene peaks purustama enne kuivatamist tu\u0308kkideks, sest siis on ta kergemini to\u0308o\u0308deldav. Kui vo\u0303imalik, vo\u0303ib temast jahvatada ka peenemat puru. Palju ra\u0308a\u0308gitakse, et kasutamisel peaks eemaldama va\u0308lise musta kihi, kuid on ka teadjaid, kes hindavad seda sisemise pruuni kihiga samava\u0308a\u0308rselt va\u0308ekaks. Kuivatatud seen tuleb panna o\u0303hukindlasse, kuiva ja pimedasse kohta, kus ta sa\u0308ilib kuni kolm aastat."}, {"text_idx": "#000005", "text": "Ta\u0308napa\u0308eval valmistatakse mustast pa\u0308ssikust mitmesuguseid tooteid ja preparaate. Ko\u0303ige levinum on aeglaselt ja kaua kuumutatud to\u0303mmis. See on ko\u0303ige tugevamate raviomadustega ja seda kasutatakse raskete haiguste korral igapa\u0308evaseks joomiseks. Seenest tehakse ka tinktuuri, mille valmistamine vo\u0303tab aega 2\u20133 kuud. Tinktuuri saab kasutada igapa\u0308evaseks organismi tugevdamiseks veega segatult vo\u0303i tee sisse pannes. Viimasel juhul alkohol aurustub ja seda vo\u0303ib ka lastele anda. Pa\u0308ssikut saab kasutada tee vo\u0303i kohvi asemel. Siis vo\u0303ib u\u0308hte ja sama seenepuru kasutada mitu korda. Seenepuru pannakse ka seebi sisse. See on antibakteriaalse toimega ja mo\u0303jub nahale va\u0308ga ha\u0308sti. Musta pa\u0308ssiku puru saab kasutada ka tekstiilide va\u0308rvimiseks.\nMusta pa\u0308ssiku kasutamine on viimastel aastatel hoogustunud. Seenest tehtud preparaate toodetakse to\u0308o\u0308stuslikult ka Eestis. Neid kasutavad inimesed, kes usuvad loodusravisse ja ei pruugi olla tavameditsiinist lahendusi leidnud. Paljud kasutavad seeneleotiseid ja -teesid ka igapa\u0308evase toniseeriva joogina."}, {"text_idx": "#000006", "text": "Praegusel ajal saab pa\u0308ssikut toormaterjalina osta ka internetist, kus korjajateks ja kogujateks on metsato\u0308o\u0308dega seotud inimesed.\nU\u0308ks loodusravi ja ka musta pa\u0308ssikuga seotud koolituste korraldaja on po\u0303listarkuste ja rahvaravi kool Tallinnas. Oluline osa musta pa\u0308ssikuga seonduvate oskuste edasiandmisel on meie taimetarkadel Maret Makkol, Katrin Lukel, Ain Raalil, Kristel Vilbastel ja teistel teadjatel, kes jagavad oma kogemusi nii artiklites, ravimtaimeraamatutes kui ka praktilistel koolitustel."}, {"text_idx": "#000007", "text": "Ise olen musta pa\u0308ssiku kasutamiseni jo\u0303udnud kirjanduse kaudu. Olen ka\u0308inud ka po\u0303listarkuste ja rahvaravi kooli kursusel, kus andis oma teadmisi edasi taimetark Maret Makko. Valmistan nii enda pere tarbeks kui ka sugulastele ja tuttavatele mustast pa\u0308ssikust to\u0303mmist ja tinktuuri. Inimesi, kes on sellest joogist jo\u0303udu ja tervist saanud, on u\u0308ha rohkem. Mulle meeldib ka\u0308ia metsades ja musta pa\u0308ssikut otsida. Tihti asub seen va\u0308ga ko\u0303rgel ja seda ei saa ka\u0308tte, kuid veidi madalamal asuvaid saab ka\u0308tte kokkupandava redeli abil. Mina asetan seene eemaldamise ajal puu alla lina, mille abil saab kokku koguda ka seene eemaldamise ka\u0308igus alla kukkuvad va\u0308iksemad seenetu\u0308kid. Kuna ka\u0308ttesaadava seene leidmine on minu jaoks suur ime, on iga seeneosake va\u0308ga suure va\u0308a\u0308rtusega. Olen oma kogemusi ja teadmisi edasi andnud ka teistele huvilistele looduso\u0303htutel, teabepa\u0308evadel ja lastele looduslaagrites. U\u0308ha enam on olukordi, kus inimesed ku\u0308sivad no\u0303u, kuidas metsast leitud musta pa\u0308ssikut ka\u0308tte saada, kuivatada ja kasutada. Positiivne tagasiside ja huvi la\u0308hikondsetelt annab kinnitust selle kohta, et musta pa\u0308ssiku kasutamine huvitab inimesi."}, {"text_idx": "#000008", "text": "Musta pa\u0308ssiku kasutamise ajaloolised juured on Siberis ja Venemaal, kus temaga on ravitud mitut (ka va\u0308ga rasket) haigust. Ra\u0308a\u0308gitakse, kuidas 12. sajandil tsaar Vladimir Monomahh ravis end kaseka\u0308snaga huuleva\u0308hist terveks. Musta pa\u0308ssikut on aastatuhandeid kasutatud ka Aasias. Venemaal ja venelaste eeskujul hu\u0308u\u0308takse musta pa\u0308ssikut ts\u030caagaks."}, {"text_idx": "#000009", "text": "Pa\u0308rnumaal soode a\u0308a\u0308res, kus kaskedel leidus seda musta krobelist seent palju, on kasutatud seda ka igapa\u0308evase turgutajana tee ja kohvi asemel. Taimetark Maret Makko ma\u0308letab, et tema lapsepo\u0303lves oli kann pa\u0308ssikujoogiga pliidi a\u0308a\u0308rel ja sinna valati kuuma vett peale ning joodi iga pa\u0308ev.\nSoomaa kandist meenutab Edu Kuill, kuidas tema vanaema, kes oli ka ravitsejavo\u0303imetega, jo\u0303i pa\u0308ssikuteed kuuridena u\u0308ldise organismi tugevdajana. Samuti meenutab ta, et kui kellelgi oli mingi halb haigus (u\u0308ldiselt va\u0308hk), siis hakati kaseka\u0308sna (musta pa\u0308ssikut) metsast otsima.\nNo\u0303ukogude ajal oli metsamajandites musta pa\u0308ssiku korjamise kohustus. Ka koolilastel oli no\u0303ukogude ajal suvevaheajal ravimtaimede korjamise kohustus ning paljud korjasid musta pa\u0308ssikut, mis kaalus palju ning millega sai normi kiiresti ta\u0308idetud. Korjatud seened viidi apteekidesse.\nKuueku\u0308mnendatest aastatest on teada juhtum, kus Tartu professor otsis metsameeste ka\u0308est musta pa\u0308ssikut, mis vo\u0303iks tema abikaasa va\u0308hihaigust leevendada (ko\u0303neleja Jaak Po\u0303ldma Mulgimaalt)."}, {"text_idx": "#000010", "text": "Keilast pa\u0308rit teade pa\u0308ssiku kasutamisest: \u201eSeedimist soodustasid kaseka\u0308sna (must torik, must pa\u0308ssik) tee; samuti piparmu\u0308ndi ja ko\u0308o\u0308mnetee.\u201c RKM II 384, 409 (46) <Keila khk.- Tiit Birkan < Tiit Birkan, s.1938 (1985)"}, {"text_idx": "#000011", "text": "Aliide Ju\u0308rgensonile ra\u0308a\u0308kis ta naaber, et ta tuttav naine tundnud ennast pikemat aega halvasti. Ta so\u0303itis Tartu arsti juurde. Arst uurinud ta la\u0308bi ja ka\u0308skinud kolme kuu pa\u0308rast uuesti tulla. Haiguse nime arst ei o\u0308elnud.\nVa\u0308hihaige mees so\u0303itis omakorda Tartu. Sellele ra\u0308a\u0308kinud arst, et ta naisel olevat va\u0308hk.\nTeada saades, mis haigus tal on, hakkas ta kaseka\u0308sna (kaseka\u0308sn ja kaseva\u0308hk olevat u\u0308ks) teed jooma. Seda ka\u0308stud juua nii palju, kui ta jo\u0303uab. Kolme kuu pa\u0308rast tundnud naine end tervena.\nArsti soovi kohaselt so\u0303itis naine kolme kuu mo\u0308o\u0308dudes Tartu arstile na\u0308itama. Arst vaadanud naise la\u0308bi ja imestanud, kuidas vo\u0303is ta niisuguse diagnoosi kirjutada. Ta ku\u0308sis naiselt: \u201cKuidas te end arstisite?\u201d Naine vastas: \u201cTeie ei o\u0308elnud, mis haigus on, mina ei u\u0308tle, kuidas end arstisin.\u201d\u201cRKM II 180, 281/2(14) Va\u0308ndra khk, Sindi 1. \u2013 Eldur Maasik Aliide Ju\u0308rgenson. S. 1892 (1963) (Raal, Sarv, Vilbaste 2018: 162)"}, {"text_idx": "#000013", "text": "Musta pa\u0308ssiku korjamise ja kasutamise oskus on suures osas edasi kandunud suuso\u0303nalise pa\u0308rimuse kaudu vanavanematelt vanematele ja edasi lastele, kes ta\u0308iskasvanuna ise kasutavad neid oskusi enda ja oma pere aitamisel vo\u0303i siis valmistavad soovijatele suuremates kogustes. Palju artikleid musta pa\u0308ssiku kohta leiab internetist ja ka tervise- ja maaeluajakirjadest, ajalehtedest.\nOluline osa musta pa\u0308ssikuga seotud teadmiste ja oskuste edasiandmisel on meie tuntumatel taimetarkadel Maret Makkol, Katrin Lukel, Ain Raalil, Kristel Vilbastel ja teistel, kes jagavad oma teadmisi nii artiklites, ravimtaimeraamatutes kui ka praktilistel koolitustel."}, {"text_idx": "#000014", "text": "U\u0308ks esimestest, kes hakkas musta pa\u0308ssiku jooki Eestis laialdasemalt propageerima, on Harjumaal tegutsev Kalju Metsku\u0308la. Tema on saanud oma esimese kokkupuute selle joogiga ja teadmise selle kohta ta\u0308nu vanaemale (19. sajandi keskpaik). Vanaema jutu ja\u0308rgi korjati raviseent su\u0308giseti. Kui kellelgi oli mingi raske haigus, joodi seda keedust nii palju, kui inimene juua jo\u0303udis. Oma po\u0303hilised teadmised mustast pa\u0308ssikust ja selle kasutamise oskused on ta saanud ennast ta\u0308iendades ja praktiseerides 2018. aastal Venemaal Karjalas ning Altais teadjate ja taimetarkade juures."}, {"text_idx": "#000015", "text": "Po\u0303listarkuste ja rahvaravi kool on korraldanud musta pa\u0308ssiku kasutamise koolitusi. Vanu tarkusi ja teadmisi otsivad ja vajavad inimesed, kes hindavad ja usaldavad vanu teadmisi ning loodusravi. Need inimesed kasutavad seda oma peres ja seela\u0308bi annavad teadmised edasi ka oma lastele."}, {"text_idx": "#000016", "text": "Mulgimaalt pa\u0308rit Alli Laande ma\u0308letab, et ema na\u0308itas talle lapsena metsas ka\u0308ies kase ku\u0308ljes olevat musta moodustist ning ra\u0308a\u0308kis, et see on hea ravim va\u0308hi (kreepshaiguse) vastu. Ta\u0308nu lapsepo\u0303lvest saadud teadmisele oskab Alli musta pa\u0308ssiku jooki kasutada ka enda tarbeks. Konkreetse valmistamis- ja kasutamiso\u0303petuse leidis ta internetis avaldatud artiklite seast."}, {"text_idx": "#000017", "text": "Po\u0303lvamaal Taevaskojas elav ja taimedega tegelev Ingrid Puusta on oma teadmise musta pa\u0308ssiku kasulikkusest saanud oma metsamehest elukaaslaselt. Ta ise korjab metsast seda seent ning mu\u0308u\u0308b soovijatele. Klientidelt on pa\u0308ris palju tulnud vastukaja, et nad ma\u0308letavad lapsepo\u0303lvest, kuidas vanaema juures pliidi a\u0308a\u0308rel oli teekann musta pa\u0308ssiku joogiga, mida iga pa\u0308ev kasutati. Kahjuks ei ole aga need ma\u0308letajad lapsena kokku puutunud korjamise ja tee valmistamise protsessiga. Ilmselt oli seene korjamine laste jaoks fu\u0308u\u0308siliselt raske ja seeni saadi raiete ka\u0308igus. Seepa\u0308rast puudub lastel selle korjamise kogemus. Musta pa\u0308ssikut sai tavaliselt metsameeste ka\u0308est, kes raie ka\u0308igus leitud puuseened a\u0308ra vo\u0303tsid."}, {"text_idx": "#000018", "text": "Liis Burk Lahemaa pa\u0308rimuskojast on palju aastaid oma tuttavatele ja klientidele loodus- ja pa\u0308rimusmatkadel valmistanud musta pa\u0308ssiku to\u0303mmist. Nu\u0308u\u0308dseks on ettevo\u0303tmine kasvanud ja jooki turustatakse u\u0308le Eesti. Nende kodulehel on soovitused ja kirjeldused nii musta pa\u0308ssiku kasulikkusest kui ka kasutamiso\u0303petused tee ja to\u0303mmise valmistamiseks."}, {"text_idx": "#000019", "text": "Oluline info musta pa\u0308ssiku kohta on u\u0308leval La\u0308a\u0308ne-Virumaal Vo\u0303sul tegutseva ettevo\u0303tte Naturalchaga kodulehel. Sealne info on va\u0308ga po\u0303hjalik ja annab hea u\u0308levaate seene kasulikkusest, vastuna\u0308idustustest, korjamisest ja mitmeku\u0308lgsest kasutamisest."}, {"text_idx": "#000020", "text": "Oht musta pa\u0308ssiku korjamisel ja kasutamisel on intensiivne metsade raie, mille ka\u0308igus raiutakse vanemad metsad. Kui kohalikest metsadest ei ole vo\u0303imalik enam ise seda vo\u0303imsat seent korjata, kaovad ka oskus ja teadmine, kuidas seda korjata. Oht on ka see, et raied toimuvad u\u0308ldjuhul masinatega ja palju seeni la\u0308heb raie ka\u0308igus lihtsalt kaduma. Vanasti korjasid raiemehed langetatud puult seene kindlasti a\u0308ra.\nOhuks musta pa\u0308ssiku korjamise ja kasutamise teadmiste ja oskuste kadumisel on see, kui apteekides ja toidulisanditega kauplevates ettevo\u0303tetes pakutakse suures koguses rahvusvahelises suurtootmises toodetud chaga-preparaate, mis on ka odavamad kui kohalike tootjate toodetud preparaadid. Sellise olukorra to\u0303ttu sa\u0308ilib ku\u0308ll teadmine musta pa\u0308ssiku kasulikkusest, kuid va\u0308henevad vajadus ja motivatsioon ise seent metsast korjata ja temast endale tervistavat jooki valmistada. Samuti va\u0308heneb kohalike tootjate huvi musta pa\u0308ssikuga tegelemise vastu ja seela\u0308bi kaob ka seene korjamise ja kasutamise oskus."}, {"text_idx": "#000021", "text": "Ta\u0308napa\u0308eval, kui musta pa\u0308ssiku preparaatide ja ka seenepulbri mu\u0308u\u0308jaid on va\u0308ga palju, ei saa kahjuks kontrollida, kuidas tooraine korjatud on. Seepa\u0308rast on ko\u0303ige suurem vo\u0303imalus saada o\u0303igesti korjatud ja to\u0308o\u0308deldud seenepreparaati tuttava inimese ka\u0308est. Liiga suures tootmises ei pruugi tooraine olla kodumaine ja to\u0308o\u0308tlemisvo\u0303tted ei pruugi vastata vanadele kommetele ning ravitoime vo\u0303ib sel juhul kaduma minna. Seepa\u0308rast on va\u0308ga oluline vanade teadmiste ja oskuste edasiandmine loodusravi hindavate inimestele, et kasvaks vo\u0303imekus vo\u0303imalikult palju ise raviseene korjamisel ja jookide valmistamisel osaleda."}, {"text_idx": "#000022", "text": "Loodusravi toetuseks u\u0308ldiselt on Eestis mitu u\u0308ksikisikut ja organisatsiooni teinud ku\u0308llalt palju teavitusto\u0308o\u0308d ja koolitusi. Inimesed, kes otsivad alternatiive tavameditsiinile ja usuvad looduse tervendavasse jo\u0303usse, otsivad taolisi koolitusi ning jagavad oma kogemusi sotsiaalmeedias. Teadmiste ja oskuste edasiandmisse on suure panuse teinud po\u0303listarkuste ja rahvaravi kool Tallinnas, kes korraldab musta pa\u0308ssiku korjamise ja kasutamisega seotud koolitusi. Taimetargad Marte Makko ja Katrin Luke on kirjutanud artikleid ja teinud musta pa\u0308ssiku kasutamise koolitusi. Metsku\u0308la Kalju valmistab inimestele pa\u0308ssikust jooki ning ta\u0308nu tervendavatele kogemustele ja\u0308a\u0308b kasutajatele teadmine seene kasulikkusest. Samuti innustab seene ja seenest tehtud toodete tegijaid kasutajate tagasiside vanadesse teadmistesse ja oskustesse veelgi su\u0308venema."}, {"text_idx": "#000023", "text": "Musta pa\u0308ssiku raviomaduste ning korjamise ja kasutamise tutvustamisesse on va\u0308ga suure panuse andnud kohalikud va\u0308ikeettevo\u0303tted, kes tegelevad eestimaiste musta pa\u0308ssiku toodete turustamisega. Internetis, oma kodulehtedel ja suhtlusvo\u0303rgustikus Facebook on ta\u0308nuva\u0308a\u0308rset teavitusto\u0308o\u0308d teinud Harjumaal elav Kalju Metsku\u0308la, Lahemaa Pa\u0308rimuskojast Liis Burk ning Harjumaal Vo\u0303sul tegutsev Robin Gurney. Ko\u0303ik nad teevad mustast pa\u0308ssikust arvestataval hulgal erinevaid tooteid ja mu\u0308u\u0308vad neid nii kodu- kui ka va\u0308lismaale.\nKalju Metsku\u0308la eripa\u0308raks on see, et ta la\u0308htub oma joogi ehk po\u0308o\u0308rise tegemisel Siberi taimetarkadelt saadud kogemustest ning olulisel kohal on peale loetud loitsud. Tal on momendil mitu tuhat klienti, kes annavad valmistajale tagasisidet, missugust mo\u0303ju avaldab joogi tarvitamine kasutaja tervislikule seisundile. Kalju Metsku\u0308la, Kalju OU\u0308: \nVo\u0303sul elav inglane Robin Gurney jagab va\u0308ga mitmeku\u0308lgset infot musta pa\u0308ssiku kasutamise kohta oma ettevo\u0303tte Natural Chaga OU\u0308 kodulehel. Tema ettevo\u0303te katsetab ja uurib, missuguseid aineid mustast pa\u0308ssikust ka\u0308tte saab, kui kasutada to\u0303mmise valmistamisel erinevaid temperatuure ja valmistamise viise, nagu ekstraheerimine ja surve all kuumutamine. Robin Gurney, Natural Chaga OU\u0308 : \nLiis Burk Lahemaa Pa\u0308rimuskojast on palju aastaid oma tuttavatele ja klientidele loodus- ja pa\u0308rimusmatkadel valmistanud musta pa\u0308ssiku to\u0303mmist. Nu\u0308u\u0308dseks on ettevo\u0303tmine kasvanud ja jooki turustatakse u\u0308le Eesti. Liis Burk, Lahemaa Pa\u0308rimuskoda: \nPo\u0303lvamaal Taevaskojas elav taimede tundja Ingrid Puusta on aastaid metsast korjanud musta pa\u0308ssikut ja valmistab sellest nii jooke kui ka seepi. Ta suhtleb otse klientidega ning o\u0303petab ja innustab inimesi ise endale tervendavaid ravimeid valmistama, mitte ostma valmis preparaate."}, {"text_idx": "#000024", "text": "Musta pa\u0308ssiku korjamine, purustamine, kuivatamine ja to\u0303mmise keetmine Mulgimaal Lilli loodusmajas 2020. aasta su\u0308gisel.\nEesti vaimse kultuuripa\u0308randi nimistu sissekanne \"Musta pa\u0308ssiku ehk rahvakeeli kaseka\u0308sna korjamine ja kasutamine\". (2020)"}, {"text_idx": "#000025", "text": "Musta pa\u0308ssiku korjamine Mulgimaal Lilli loodusmajas 2020. aasta su\u0308gisel.\nEesti vaimse kultuuripa\u0308randi nimistu sissekanne \"Musta pa\u0308ssiku ehk rahvakeeli kaseka\u0308sna korjamine ja kasutamine\". (2020)"}, {"text_idx": "#000027", "text": "Must pa\u0308ssik \u2013 Natural Chaga OU\u0308 (Facebook) \u2013 Must pa\u0308ssik \u2013 usutav kasulikkus tervisele, viited meditsiiniuuringutele, ajaloole, rahvameditsiinile, kasutamisega seotud riskidele, erinevad retseptid, eestimaise musta pa\u0308ssiku eelised va\u0308lismaise ees jpm.\nMust pa\u0308ssik \u2013 Lahemaa Pa\u0308rimuskoda \u2013 Musta pa\u0308ssiku to\u0303mmise toime ja kasutamise tutvustus Lahemaa Pa\u0308rimuskoja koduleheku\u0308ljel.\nMust pa\u0308ssik \u2013 Kalju OU\u0308 \u2013 Kalju OU\u0308 musta pa\u0308ssiku po\u0308o\u0308rise valmistamine ja tellimine.\nEesti ravimtaimedest V. Raal, Vilbaste 2020 \u2013 Eesti ravimtaimedest V osa. Oh sa vana pa\u0308ssik, kuidas sinust ku\u0308ll chaga sai ehk Elueliksiiri keerdka\u0308igud moe- ja teadusemaailmas. Sirp, 19.09.2020"}]